รูดปรื๊ดร้อนฉ่ากสิกรสั่งวิ่งสู้ฟัดขึ้นเบอร์1
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กสิกรไทยเทงบหมดหน้าตักเดือนละ 50 ล้านบาท ดันบัตรเครดิตเป็นเจ้าตลาดแทนไทยพาณิชย์ 
นายอำพล โพธิ์โลหะกุล รองกรรมการผู้จัดการ ธนาคารกสิกรไทย เปิดเผยว่า ธนาคารปรับรูปลักษณ์และภาพลักษณ์ของบัตรเครดิตกสิกรไทยใหม่ พร้อมกับใช้งบการตลาด 250 ล้านบาท เพื่อจัดโปรโมชันในช่วง 5 เดือนสุดท้าย และหลังจากนั้นจะจัดโปรโมชันต่อเนื่องทุก 3 เดือน โดยเน้นการตลาดที่ตรงใจลูกค้า เพื่อให้เป็นบัตรใบแรกที่ลูกค้าหยิบมาใช้จ่ายโดยมีเป้าหมายจะขยายฐานลูกค้าจาก 1.4 ล้านใบ เป็น 2 ล้านใบเพื่อขึ้นเป็นที่ 1 ของตลาด 
ขณะเดียวกัน จะเพิ่มยอดใช้จ่ายผ่านบัตรให้เพิ่มเป็น 1.2 แสนล้านบาทในปีหน้า จากสิ้นปีนี้ที่คาดว่าจะมียอดใช้จ่าย 1.1 แสนล้านบาท 
“เราต้องการเติบโตก้าวกระโดดเป็นที่ 1 แต่จะไม่ทำโดยปรับเปลี่ยนเกณฑ์อนุมัติบัตรเครดิต แต่จะสื่อความให้สาขาเน้นหาใบสมัครเข้ามามากขึ้น และจะเจาะฐานลูกค้าเงินฝาก และลูกค้าสินเชื่อของกสิกรไทยที่ยังไม่เคยถือบัตรเครดิต” นายอำพล กล่าว
สำหรับโปรโมชันที่จะนำมากระตุ้นลูกค้าจะเน้นเรื่องท่องเที่ยว การเดินทาง การรับประทานอาหารและการซื้อของ โดยท่องเที่ยว 1 คน ฟรีอีก 1 คน ในโรงแรมที่เข้าร่วมโครงการกว่า 30 แห่ง ถ้าซื้อตั๋วเครื่องบิน 1 ที่ จะแถมฟรีอีก 1 ที่ เช่นเดียวกับการรับประทานอาหารและซื้อสินค้า 1 ชิ้น ฟรีอีก 1 ชิ้น
น.ส.อัญชลี จรัสยศวุฒิชัย ผู้อำนวยการฝ่ายบริหารผลิตภัณฑ์และการตลาดบัตรเครดิต ธนาคารกสิกรไทย กล่าวว่า กลุ่มที่จะเน้นการทำตลาดคือลูกค้าแพลทินัม ที่มีรายได้ 5 หมื่นบาทขึ้นไป ซึ่งมีศักยภาพในการใช้จ่ายเฉลี่ยบัตรละ 3 หมื่นบาทต่อเดือน ขณะที่ยอดใช้จ่ายเฉลี่ยทั้งพอร์ตของบัตรเครดิตมีการใช้จ่ายจริงอยู่แค่บัตรละ 1.4 หมื่นบาทต่อเดือน ซึ่งการขยายฐานบัตรใหม่ไม่ได้เน้นดึงลูกค้าจากธนาคารอื่น แต่จะเจาะฐานลูกค้าในปัจจุบันก็คิดว่าน่าจะเพียงพอต่อการก้าวเป็นอันดับ 1 ในตลาด 
ปัจจุบันธนาคารกสิกรไทยมีฐานบัตรเครดิตเป็นอันดับ 3 รองจากอันดับหนึ่งคือ ไทยพาณิชย์ และอันดับ 2 คือ บริษัท บัตรกรุงไทย แต่มียอดใช้จ่ายผ่านบัตรเครดิตเป็นอันดับ 2 รองจากไทยพาณิชย์